               ЕВРОПЕЙСКА КОМИСИЯ
            Брюксел, 7.4.2020
            COM(2020) 137 final
            2020/0053(COD)
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Решение 2003/17/ЕО на Съвета по отношение на еквивалентността на извършените в Украйна полски инспекции на посеви за производство на семена от зърнени култури и по отношение на еквивалентността на семената от зърнени култури, произведени в Украйна

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               С Решение № 2003/17/ЕО на Съвета се предоставя еквивалентност на някои държави извън ЕС по отношение на полските инспекции и производството на семена от определени култури, извършвани в съответствие с директиви 66/401/ЕИО, 66/402/ЕИО, 2002/54/ЕО и 2002/57/ЕО. Националните разпоредби, свързани с добиването и контрола на семената в тези държави, предоставят същите гаранции по отношение на характеристиките на семената и мерките за изследването им, за осигуряването на идентификацията им, и за маркирането и контрола им, както разпоредбите, приложими за семената, добити и контролирани в Европейския съюз. Украйна не е включена сред тези държави извън ЕС, поради което понастоящем не е възможен внос в Европейския съюз на семена от зърнени култури, добити в тази държава.

               Комисията получи искане от Украйна нейните семена от зърнени култури да бъдат обхванати от Решение 2003/17/ЕО на Съвета като еквивалентни.

               Вследствие на това искане Комисията направи проверка на приложимото законодателство на Украйна и извърши одит на полските инспекции и системата за сертифициране на семена за семена от зърнени култури, прилагани в Украйна. Тя стигна до заключението, че изискванията и системата на Украйна са еквивалентни на тези на Съюза и предлагат същите гаранции като системата на Съюза.

               Поради това е целесъобразно украинските семена да се признаят за еквивалентни на семената от зърнени култури, добити, произведени и контролирани в Европейския съюз, посредством решение, което да бъде прието от Европейския парламент и от Съвета.

               •Съгласуваност с действащите разпоредби в тази област на политиката

                  Това е техническо изпълнение на съществуващите изисквания и следователно е в съответствие със съществуващите разпоредби в областта на политиката или на търговията със семена.

               •Съгласуваност с други политики на Съюза

                  Настоящото предложение е в съответствие с целите на Споразумението за асоцииране между ЕС и Украйна, тъй като ще стимулира търговията със семена, които са в съответствие с правилата на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание на този акт е член 43, параграф 2 от ДФЕС, който оправомощава Европейския парламент и Съвета да установят необходимите разпоредби за постигане на целите на общата селскостопанска политика.

               •Субсидиарност (при неизключителна компетентност)

                  Изискванията за семената се регулират на равнището на Съюза. За да се гарантира, че внесените семена могат да се движат свободно в рамките на единния пазар, е необходимо действие на равнището на Съюза.

               •Пропорционалност

                  Това е единствената възможна форма на действие на Съюза за постигане на преследваната цел.

               •Избор на инструмент

                  Правният инструмент е предвиден в правното основание, а именно член 43, параграф 2 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  N/A

               •Консултации със заинтересованите страни

                  Държавите членки бяха информирани и с тях бяха проведени консултации в рамките на Постоянния комитет по растенията, животните, храните и фуражите. Не се изисква отделна консултация, тъй като инициативата се отнася само до техническото изпълнение на съществуващите правила и за подобни инициативи в миналото не са били провеждани отделни консултации. Самата Украйна направи коментари по проекта на одитния доклад, в който не са отбелязани съществени противоречия.

               •Събиране и използване на експертни становища

                  Комисията извърши законодателен анализ в сътрудничество с Украйна и нейните служби извършиха проверка в Украйна. Тя изготви доклад, в който се представят необходимите данни, обосноваващи инициативата.

               •Оценка на въздействието

                  Това е решение от чисто техническо естество, с което се прилагат съществуващите правила, поради което не се изисква оценка на въздействието.

               •Пригодност и опростяване на законодателството

                  Настоящото предложение не е свързано с Програмата за пригодност и резултатност на регулаторната рамка (REFIT). Предложението ще стимулира търговията между Украйна и ЕС. Като инвестират в капацитет за производство на семена в Украйна, базираните в ЕС предприятия се опитват да диверсифицират своите райони за производство на семена из цяла Европа, за да намалят рисковете от производство само в една климатична зона. Следователно еквивалентността би допринесла за поддържането на непрекъсната доставка на висококачествени семена в ЕС. Освен това европейските предприятия за семена търсят нови възможности, които ще бъдат осигурени чрез еквивалентността съгласно правилата на ЕС. Предложението няма отражение върху разходите на операторите за привеждане в съответствие. За настоящото предложение не е приложима „цифровата проверка“.

               •Основни права

                  N/A

               4.ОТРАЖЕНИЕ ВЪРХУ БЮДЖЕТА

                  Няма

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  N/A

               •Обяснителни документи (за директивите)

                  N/A

               •Подробно разяснение на отделните разпоредби на предложението

                  С единствената материалноправна разпоредба в предложението се добавя Украйна към списъка на държавите, за които е призната еквивалентност на полските инспекции на посеви за производство на семена от зърнени видове и еквивалентност на произведените семена.

               2020/0053 (COD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за изменение на Решение 2003/17/ЕО на Съвета по отношение на еквивалентността на извършените в Украйна полски инспекции на посеви за производство на семена от зърнени култури и по отношение на еквивалентността на семената от зърнени култури, произведени в Украйна

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз, и по-специално член 43, параграф 2 от него,

               като взе предвид предложението на Европейската комисия,

               след предаване на проекта на законодателния акт на националните парламенти,

               като взеха предвид становището на Европейския икономически и социален комитет
                  1
               ,

               в съответствие с обикновената законодателна процедура,

               като има предвид, че:

               (1)Решение 2003/17/ЕО на Съвета
                  2
                предвижда, че при определени условия полските инспекции на определени посеви за производството на семена, извършвани във включените в списъка трети страни, трябва да се считат за еквивалентни на полските инспекции, извършвани в съответствие с правото на Съюза, и че при определени условия семената от някои видове зърнени култури, произведени в тези държави, трябва да се считат за еквивалентни на семената, произведени в съответствие с правото на Съюза.

               (2)Украйна подаде искане до Комисията за признаване на еквивалентността на нейната система за полски инспекции на семена от зърнени култури, както и на произведените и сертифицирани в Украйна семена от зърнени култури.

               (3)Комисията проучи съответното законодателство на Украйна и, въз основа на одит, извършен през 2015 г., на системата за официален контрол и за сертифициране на семената от зърнени култури в Украйна, както и на степента ѝ на еквивалентност с изискванията на Съюза, публикува констатациите си в доклад, озаглавен „Окончателен доклад за одита, проведен в Украйна от 26 май 2015 г. до 4 юни 2015 г. с цел оценка на системата на официален контрол и на сертифициране на семена от зърнени култури, както и на еквивалентността ѝ с изискванията на Европейския съюз“.

               (4)В резултат на одита беше заключено, че полските инспекции на посевите за производство на семена, вземането на проби, изпитването и официалният последващ контрол на семена от зърнени култури се извършват правилно и отговарят на условията на приложение II към Решение 2003/17/ЕО и на съответните изисквания на Директива 66/402/ЕИО. Освен това беше достигнато до заключението, че националните органи, отговарящи за сертифицирането на семена в Украйна, са компетентни и работят правилно.

               (5)Поради това е целесъобразно да се признае еквивалентността на извършваните полски инспекции на семената от зърнени култури в Украйна и еквивалентността на семената от зърнени култури, произведени в Украйна и официално сертифицирани от нейните органи.

               (6)Поради това Решение 2003/17/ЕО следва да бъде съответно изменено,

               ПРИЕХА НАСТОЯЩОТО РЕШЕНИЕ:

               Член 1
               Изменения на Решение 2003/17/ЕО

               Приложение I към Решение 2003/17/ЕО се изменя, както следва:

               а)В таблицата между „TR“ и „USA“ се вмъква следното вписване:

                        „UA

                        Ministry of Agrarian Policy and Food of Ukraine

                        Khreshchatyk str., 24, 01001, KYIV

                        66/402/EEC“

               б)В бележката под линия към тази таблица между „TR – Турция“ и „US – Съединени щати“ се вмъква следният текст:

               „UA – Украйна,“.

               Член 2
               Влизане в сила

               Настоящото решение влиза в сила на двадесетия ден след деня на публикуването му в Официален вестник на Европейския съюз.

               Член 3
               Адресати

               Адресати на настоящото решение са държавите членки.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        OВ C ,  г., стр. .

                     (2)

                        Решение 2003/17/ЕО на Съвета от 16 декември 2002 г. относно еквивалентността на полските инспекции на посеви за производство на семена, извършвани в трети страни, и относно еквивалентността на семената, произведени в трети страни (ОВ L 8, 14.1.2003 г., стр. 10).


               ЕВРОПЕЙСКА КОМИСИЯ
            Брюксел, 15.5.2020
            COM(2020) 195 final
            2020/0079(NLE)
            Предложение за
            РЕШЕНИЕ НА СЪВЕТА
            за определяне на позицията, която да се заеме от името на Европейския съюз в рамките на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на приемането на решение за изменение на Споразумението

               ОБЯСНИТЕЛЕН МЕМОРАНДУМ

               1.Предмет на предложението

               Комисията предлага Съветът да установи позицията, която трябва да се заеме от името на Съюза в рамките на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), относно решение на Съвместния комитет за изменение на посоченото споразумение.

               2.Контекст на предложението

               2.1.Споразумение за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия

               В Споразумението за оттегляне се определят редът и условията за организираното оттегляне на Обединеното кралство от Съюза и Евратом. Споразумението за оттегляне влезе в сила на 1 февруари 2020 г.

               2.2.Съвместният комитет

               Съвместният комитет, създаден съгласно член 164, параграф 1 от Споразумението за оттегляне, включва представители на Съюза и на Обединеното кралство. Той се председателства съвместно от Съюза и Обединеното кралство. В приложение VIII към Споразумението за оттегляне се определя процедурният правилник на Съвместния комитет. Съвместният комитет заседава поне веднъж годишно или по искане на Съюза или на Обединеното кралство и определя графика на своите заседания и своя дневен ред по взаимно съгласие.

               Задачите на Съвместния комитет са определени в член 164 от Споразумението за оттегляне и се състоят основно в:

               ·упражняване на надзор на изпълнението и прилагането на Споразумението пряко или чрез работата на специализираните комитети, които са му подчинени;

               ·приемане на решения и препоръки, включително изменения на Споразумението в предвидените в него случаи;

               ·предотвратяване на проблеми и разрешаване на спорове, които могат да възникнат във връзка с тълкуването и прилагането на Споразумението.

               2.3.Предвиденото решение на Съвместния комитет

               Съгласно член 164, параграф 5, буква г) от Споразумението Съвместният комитет може да приеме решение за изменение на Споразумението за оттегляне за отстраняване на грешки, пропуски или други недостатъци, или за справяне със ситуации, които не са били предвидени при подписването на Споразумението за оттегляне, и при условие че промените не изменят съществени елементи на Споразумението.

               Целта на предвиденото решение е да се отстранят пропуски и недостатъци, които не изменят съществени елементи на Споразумението за оттегляне.

               Предвиденото решение ще бъде задължително за страните в съответствие с член 166, параграф 2 от Споразумението за оттегляне. В съответствие с Правило 9 от процедурния правилник в решенията, приети от Съвместния комитет, се посочва датата, на която те влизат в сила.

               3.Позиция, която трябва да се заеме от името на Съюза

               3.1.Пета част „Финансови разпоредби“

               Тъй като Споразумението за оттегляне влезе в сила по-късно от първоначално предвиденото поради няколко удължавания на статуса на Обединеното кралство като държава — членка на Съюза, в част пета относно финансовите разпоредби се налагат няколко технически корекции.

               3.1.1.Член 135 се отнася до приноса и участието на Обединеното кралство в изпълнението на бюджетите на Съюза. Той има за цел да гарантира нормалната вноска и участие на Обединеното кралство в бюджета на Съюза, считано от датата на оттеглянето до края на преходния период. Тъй като датата на оттеглянето на Обединеното кралство от Съюза беше 31 януари 2020 г., целесъобразно e за целите на правната сигурност да се заличи позоваването на 2019 г. в заглавието и в параграф 1 от член 135 от Споразумението.

               3.1.2.Член 137 се отнася до участието на Обединеното кралство в изпълнението на програмите и дейностите на Съюза, считано от датата на оттеглянето на Обединеното кралство от Съюза до края на преходния период. Тъй като датата на оттеглянето на Обединеното кралство от Съюза беше 31 януари 2020 г., целесъобразно e за целите на правната сигурност да се заличи позоваването на 2019 г. в заглавието и в параграф 1 от член 137 от споразумението.

               3.1.3.Член 143 се отнася до условните финансови задължения, свързани със заеми за финансова помощ, ЕФСИ, ЕФУР и мандата за външно кредитиране. Той съдържа няколко задължения за докладване за Съюза, за които референтните дати вече са минали. Първата дата е 31 юли 2019 г., която беше очакваната дата за първия доклад, илюстриращ състоянието на финансовите операции по член 143 към датата на оттеглянето на Обединеното кралство от Съюза. Тъй като датата на оттеглянето беше 31 януари 2020 г., е необходимо член 143, параграф 1 да се измени, така че срокът за представяне на първия доклад да бъде 31 юли 2020 г. Необходимо е също така да се заличат позоваванията на 2019 г. в останалата част от посочения параграф.

               3.1.4.Член 144 се отнася до финансовите инструменти под режим на пряко или непряко изпълнение, финансирани от програмите от МФР за периода 2014—2020 г. или в рамките на предходни финансови перспективи. В него се съдържа позоваване на първия доклад, илюстриращ състоянието на финансовите операции по член 143, и неговата дата. Следователно е необходимо да се измени позоваването на тази дата в член 144, параграф 1.

               3.1.5.Член 150 се отнася до продължаващата отговорност на Обединеното кралство и възстановяването на внесения капитал в рамките на Европейската инвестиционна банка (ЕИБ) на дванадесет вноски. В него се съдържа датата на първата вноска от възстановяването от ЕИБ на внесения капитал на Обединеното кралство (15 декември 2019 г.), като целта е изплащането да започне в края на годината, в която се състои оттеглянето на Обединеното кралство от Съюза. Тъй като датата на оттеглянето беше 31 януари 2020 г., е необходимо да се измени позоваването на тази дата. След обсъждане с ЕИБ се предлага първата вноска да се предвиди за 2020 г. и по-специално за 15 октомври 2020 г. Тъй като възстановяването започва една година по-късно, е необходимо също така да се промени датата на окончателното плащане, което следва да бъде на 15 октомври 2031 г. Член 150, параграф 4 следва да бъде съответно изменен.

               В член 150 също така се предвижда ЕИБ да съобщи на 31 юли 2019 г. експозицията на Обединеното кралство по финансовите операции на ЕИБ. Тъй като датата на оттеглянето беше 31 януари 2020 г., е необходимо в параграф 8 датата на това съобщение да се измени на същия ден, но една година по-късно, т.е. на 31 юли 2020 г.

               Член 150 съдържа задължение за ЕИБ да съобщава, всяка година и до погасяване на задължението на Обединеното кралство съгласно посочения член, оставащата част от експозицията на Обединеното кралство по финансовите операции на ЕИБ. Датата, която понастоящем е посочена в Споразумението, е 31 март всяка година, считано от 2020 г. Тъй като датата на оттеглянето беше 31 януари 2020 г., първата оставаща експозиция, която трябва да бъде докладвана, е тази от 31 декември 2020 г.; поради това първото съобщение следва да бъде направено на 31 март 2021 г. Член 150, параграф 8, втора алинея следва да бъде съответно изменен.

               3.1.6.Член 145 се отнася до възстановяването на дела на Обединеното кралство от нетните активи на Европейската общност за въглища и стомана (ЕОВС). Приходите от тези активи се прехвърлят към Изследователския фонд за въглища и стомана (ИФВС), който финансира изследователски проекти в областта на въглищата и стоманата. Тези проекти не са част от МФР и имат собствено правно основание в Протокол № 37 към Договора за Европейския съюз относно финансовите последици от изтичането на срока на Договора за ЕОВС и Изследователския фонд за въглища и стомана. От това следва, че безвъзмездните средства, свързани с тези проекти, не са обхванати от членове 137 и 138 от Споразумението за оттегляне и следователно няма предвидени разпоредби за такива текущи безвъзмездни средства, отпуснати на бенефициери от Обединеното кралство до края на преходния период.

               Поради това е необходимо да се измени Споразумението за оттегляне, за да се попълни този правен вакуум. Предлага се за безвъзмездни средства по линия на ИФВС да се следва същата логика като прилаганата по отношение на безвъзмездните средства, финансирани по линия на МФР. Това означава, че споразуменията за безвъзмездни средства по линия на ИФВС, подписани с бенефициери от Обединеното кралство преди края на преходния период, следва да бъдат спазвани до тяхното приключване. Подобен подход би бил в съответствие и с правилата за финансиране на ИФВС, според които поетите задължения за година N се финансират от приходи от активите на Европейската общност за въглища и стомана за година N-2 (с други думи през 2020 г. проектите се финансират с приходи от 2018 г.). По аналогия с правилото на МФР и като се има предвид възстановяването на активите на Обединеното кралство от 30 юни 2021 г. нататък, се предлага да се добави като крайна дата за подписване краят на преходния период. В член 145 от Споразумението следва да се добави трета алинея, за да се отрази това.

               3.2.Приложение 2 към Протокола за Ирландия/Северна Ирландия

               Протоколът за Ирландия/Северна Ирландия беше въведен с цел да се отговори на уникалните обстоятелства на остров Ирландия в рамките на оттеглянето на Обединеното кралство от Съюза. Той включва разпоредби за избягване на „твърда“ граница между Ирландия и Северна Ирландия и предвижда спазването от Северна Ирландия на ограничен набор от правила, свързани с единния пазар на стоки на Съюза. В приложение 2 към Протокола се съдържа списък на разпоредбите на правото на Съюза, посочени в член 5, параграф 4 от Протокола, които се прилагат в това отношение към Северна Ирландия. Осем акта, които са от съществено значение за прилагането на правилата на вътрешния пазар за стоки спрямо Северна Ирландия, са пропуснати при изброяването в посоченото приложение. Освен това в посоченото приложение е пропуснато да бъдат включени три бележки, които са необходими за допълнително определяне на приложното поле на някои специфични актове, изброени в приложение 2 към Протокола за Ирландия/Северна Ирландия.

               3.2.1.Директива (ЕС) 2019/904 относно намаляването на въздействието на определени пластмасови продукти върху околната среда
                  1

               С Директива (ЕС) 2019/904 се насърчават подходите на кръговата икономика, даващи приоритет на устойчивите и нетоксични продукти, които могат да бъдат използвани повторно, и на системите за повторна употреба пред продуктите за еднократна употреба, като се цели да се намали количеството на образуваните отпадъци. Посочената директива допълва Директива 94/62/ЕО относно опаковките и отпадъците от опаковки, която вече е включена в приложение 2 към Протокола за Ирландия/Северна Ирландия. Прилагането на двата инструмента на територията на Северна Ирландия е необходимо, за да се избегне използването на различни подходи към отпадъците, например по отношение на изискванията за етикетиране, и да се гарантира, че продуктите, които биха могли да бъдат пуснати на пазара в Северна Ирландия, могат безопасно и законно да бъдат въведени през границата в Ирландия и в останалата част от единния пазар.

               С оглед на гореизложеното и с цел да се запази целостта на вътрешния пазар, що се отнася до опаковките и отпадъците от опаковки, се предлага Директива (ЕС) 2019/904 да бъде включена в списъка на разпоредбите на правото на Съюза, които се прилагат за Северна Ирландия, в точка „Отпадъци“ в приложение 2 към Протокола за Ирландия/Северна Ирландия.

               3.2.2.Директива 2011/91/EС относно означенията или маркировките, идентифициращи партидата, към която принадлежи дадена храна
                  2

               С Директива 2011/91/ЕС са установени правила от общо и хоризонтално естество, за да се управлява обща система за означение на партидите. В нея се установява общо задължение за посочване на партидата, като са предвидени изключения от това задължение, възлага се на операторите отговорността за спазване на изискванията и се съдържат спецификации за съдържанието на означението и за поставянето му в храни.

               Означението на партидата е полезен източник на информация, когато храните са предмет на спор или представляват риск за здравето на потребителите. То улеснява операторите в областта на храните при управлението на изтеглянето от пазара на храни, които не са безопасни, както по отношение на бързото идентифициране на партидата от храни, които не са безопасни, така и по отношение на навременното ѝ отстраняване от пазара. То е незаменим инструмент за националните органи в контекста на разследванията на измами с храни.

               Макар че на международно равнище съществува общо задължение да се посочва производствената или опаковъчната партида на предварително опакованите храни (Codex Alimentarius, Общ стандарт за етикетирането на пакетираните храни), в Директивата се определят специфични общи изисквания, които надхвърлят това задължение. На последно място, храните, които влизат в Европейския съюз от трети държави, трябва да отговарят на изискванията за проследимост, определени в законодателството на Съюза, за да бъдат законно предлагани на пазара в Съюза.

               И накрая, Директива 2011/91/ЕС добавя към задълженията, определени с Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните, който вече е включен в приложение 2 към Протокола за Ирландия/Северна Ирландия.

               С оглед на гореизложеното и с цел да се запази целостта на вътрешния пазар, що се отнася до здравето и безопасността на гражданите на Съюза, се предлага Директива 2011/91/EС да бъде включена в списъка на разпоредбите на правото на Съюза, които се прилагат за Северна Ирландия, в точка „Храни — общи въпроси“ в приложение 2 към Протокола за Ирландия/Северна Ирландия.

               3.2.3.Директива 66/401/ЕИО на Съвета от 14 юни 1966 г. относно търговията със семена от фуражни култури
                  3

               В Директива 66/401/ЕИО са установени правила относно търговията със семена от фуражни култури в рамките на Съюза. Тя включва изисквания относно идентичността, здравето и качеството, както и мерки за сертифицирането на тези семена, съгласно които те могат да бъдат търгувани свободно в Съюза.

               С оглед на гореизложеното и с цел да се запази търговията с фуражни култури в Съюза, се предлага Директива 66/401/ЕИО да бъде включена в списъка с разпоредби на правото на Съюза, които се прилагат за Северна Ирландия, в точка „Растителен репродуктивен материал“ в приложение 2 към Протокола за Ирландия/Северна Ирландия.

               3.2.4.Директива 98/56/ЕО на Съвета от 20 юли 1998 г. относно търговията с посадъчен материал на декоративни растения
                  4

               В Директива 98/56/ЕО са установени правила относно търговията с посадъчен материал на декоративни растения в Съюза. Тя включва изисквания относно идентичността, здравето и качеството, съгласно които те могат да бъдат търгувани свободно в Съюза.

               С оглед на гореизложеното и с цел да се запази търговията с посадъчен материал на декоративни растения в Съюза, се предлага Директива 98/56/ЕО да бъде включена в списъка с разпоредби на правото на Съюза, които се прилагат за Северна Ирландия, в точка „Растителен репродуктивен материал“ в приложение 2 към Протокола за Ирландия/Северна Ирландия.

               3.2.5.Директива 2008/72/ЕО на Съвета от 15 юли 2008 г. относно търговията със зеленчуков размножителен и посадъчен материал, различен от семена
                  5

               В Директива 2008/72/ЕО са установени правила относно търговията със зеленчуков размножителен и посадъчен материал в Съюза. Тя включва изисквания относно идентичността, здравето и качеството, както и мерки за контрол на посочения материал, съгласно които той може да бъде търгуван свободно в Съюза.

               С оглед на гореизложеното и с цел да се запази търговията със зеленчуков размножителен и посадъчен материал в Съюза, се предлага Директива 2008/72/ЕО да бъде включена в списъка с разпоредби на правото на Съюза, които се прилагат за Северна Ирландия, в точка „Растителен репродуктивен материал“ в приложение 2 към Протокола за Ирландия/Северна Ирландия.

               3.2.6.Регламент (ЕО) № 111/2005 на Съвета за определяне на правила за мониторинг на търговията между Общността и трети страни в областта на прекурсорите
                  6

               С Регламент (ЕО) № 111/2005 се прилага Конвенцията на Организацията на обединените нации за борба срещу незаконния трафик на упойващи и психотропни вещества, приета във Виена на 19 декември 1988 г., по която Общността е страна. Регламент (ЕО) № 111/2005 по-специално има за цел прилагането в правото на Съюза на член 12 от посочената конвенция чрез определяне на правила на Общността за търговията с вещества, често използвани за незаконно производство на наркотични и психотропни вещества, и чрез създаване на система за наблюдение на търговията с прекурсори между Съюза и трети държави.

               Освен това Регламент (ЕО) № 111/2005 е неразривно свързан с Регламент (ЕО) № 273/2004 на Европейския парламент и на Съвета относно прекурсорите на наркотичните вещества, който е включен в приложение 2 към Протокола за Ирландия/Северна Ирландия: Единствено съчетанието на тези два инструмента осигурява съгласувана и всеобхватна система за контрол на прекурсорите на наркотичните вещества. Прилагането само на Регламент (ЕО) № 273/2004, предвидено в действащия протокол за Ирландия/Северна Ирландия, ще създаде пропуск в системата за контрол на прекурсорите на наркотичните вещества, тъй като няма да има мониторинг и контрол на вноса/транзита/износа на прекурсори на наркотичните вещества през Северна Ирландия, което би я превърнало в привлекателен регион за незаконно производство на наркотици. Освен това, при липсата на „твърди“ граници между Северна Ирландия и Република Ирландия, прекурсорите на наркотичните вещества, които се отклоняват през Северна Ирландия, лесно биха могли да бъдат прехвърлени в Република Ирландия (и оттам в други части на ЕС), където биха могли да бъдат използвани за незаконно производство на наркотици.

               С оглед на гореизложеното и с цел да се запази системата за контрол на прекурсорите на наркотичните вещества в Съюза, се предлага Регламент (ЕО) № 111/2005 да бъде включен в списъка на разпоредбите на правото на Съюза, които се прилагат за Северна Ирландия, в точка „Химикали и свързани вещества“ в приложение 2 към Протокола за Ирландия/Северна Ирландия.

               3.2.7.Регламент (ЕС) 2019/880 на Европейския парламент и на Съвета за въвеждането и вноса на движими културни ценности
                  7

               Регламент (ЕС) 2019/880 цели съхраняването на културното наследство на човечеството и предотвратяването на незаконната търговия с културни ценности с произход от държави извън ЕС, особено когато тази търговия може да допринесе за финансиране на тероризма. За тази цел в Регламента се забранява всяко въвеждане в Съюза на движими културни ценности, които са били незаконно изнесени от трета държава. Тази обща забрана ще се прилага от 28 декември 2020 г. В Регламента се предвиждат и систематични проверки на движимите културни ценности с произход от държави извън ЕС, когато те се внасят в Съюза. Тъй като системата за документни проверки — разрешения за внос и декларации на вносителя — разчита на централизирана електронна система, тя ще започне да се прилага, когато посочената информационна система започне да функционира, но не по-късно от 28 юни 2025 г.

               Ако Регламент (ЕС) 2019/880 не бъде включен в списъка с разпоредби на правото на Съюза, които се прилагат за Северна Ирландия, движимите културни ценности, заграбени или откраднати от трети държави, включително Обединеното кралство, биха могли да получат достъп до вътрешния пазар на Съюза през Северна Ирландия, тъй като няма да има „твърди“ граници между Северна Ирландия и Република Ирландия и следователно няма да има проверки от страна на митническите или други правоприлагащи органи. Това несъмнено ще бъде използвано от недобросъвестни лица, за да се заобиколи контролът на Съюза при внос, като по този начин Регламентът стане неефективен.

               С оглед на гореизложеното и с цел да се запази целостта на вътрешния пазар, що се отнася до вноса на движими културни ценности, се предлага Регламент (ЕС) 2019/880 да бъде включен в списъка на разпоредбите на правото на Съюза, които се прилагат за Северна Ирландия, в точка „Други“ в приложение 2 към Протокола за Ирландия/Северна Ирландия.

               3.2.8.Регламент (ЕС) 2019/287 на Европейския парламент и на Съвета за прилагане на двустранни защитни клаузи и на други механизми, с които се дава възможност за временно оттегляне на преференциите по някои търговски споразумения, сключени между Европейския съюз и трети държави
                  8

               С Регламент (ЕС) 2019/287 се определят разпоредби за прилагане на двустранните защитни клаузи и на други механизми за временно оттегляне на тарифни преференции или други видове преференциално третиране, предвидени в сключени между Съюза и трети държави търговски споразумения. Посоченият регламент се прилага по-специално за последните търговски споразумения, сключени от Съюза, например с Япония или Сингапур.

               Приложение 2 към Протокола за Ирландия/Северна Ирландия съдържа списък с всички регламенти на Съюза относно двустранните защитни мерки. Регламент (ЕС) 2019/287 не беше в сила към момента на изготвяне на списъка в приложение 2 към Протокола за Ирландия/Северна Ирландия.

               С оглед на гореизложеното и с цел да се запази прилагането на всички търговски мерки на ЕС, що се отнася до стоки, внесени в Северна Ирландия и за които съществува риск да бъдат впоследствие изпратени в Съюза, се предлага Регламент (ЕС) 2019/287 да бъде включен в списъка на разпоредбите на правото на Съюза, които се прилагат за Северна Ирландия, в точка „Регламенти относно двустранни защитни мерки“ в приложение 2 към Протокола за Ирландия/Северна Ирландия.

               3.2.9.Обяснителна бележка относно приложното поле на Регламент (ЕС) № 978/2012
                  9

               С Регламент (ЕС) № 978/2012 се прилага схемата на Съюза от общи тарифни преференции (ОСП). За да се гарантира правилното функциониране и целостта на ОСП на Съюза и на Протокола за Ирландия/Северна Ирландия, Обединеното кралство следва да бъде изключено по отношение на Северна Ирландия от някои елементи от приложното поле на посочения акт.

               С оглед на изложеното по-горе се предлага в точка „4. Общи аспекти, свързани с търговията“ във вписването за Регламент (ЕС) № 978/2012 да се вмъкне бележка, че без да се засяга фактът, че тарифните преференции за държави с право на участие съгласно ОСП на Съюза се прилагат в Обединеното кралство по отношение на Северна Ирландия:

               –позоваванията на „държава членка“ в член 9, параграф 1, буква в), подточка ii) и в глава VI [Защитни разпоредби и разпоредби за надзор] в Регламент (ЕС) № 978/2012 не се тълкуват като включващи Обединеното кралство по отношение на Северна Ирландия;

               –позоваванията на „пазара на Съюза“ в член 2, буква к) и глава VI [Защитни разпоредби и разпоредби за надзор] в Регламент (ЕС) № 978/2012 не се тълкуват като включващи пазара на Обединеното кралство по отношение на Северна Ирландия; и

               –позоваванията на „производители от Съюза“ и „промишленост на Съюза“ в Регламент (ЕС) № 978/2012 не се тълкуват като включващи съответно производителите и промишлеността на Обединеното кралство по отношение на Северна Ирландия.

               3.2.10.Обяснителна бележка относно обхвата на прилагане на основните регламенти и мерки на Съюза за търговска защита

               Основните регламенти на Съюза за търговска защита са включени в приложение 2 към Протокола за Ирландия/Северна Ирландия. За да се гарантира правилното функциониране и целостта на регламентите на Съюза за търговска защита и на Протокола за Ирландия/Северна Ирландия, следва да се изясни приложното поле на някои актове в Обединеното кралство по отношение на Северна Ирландия.

               С оглед на изложеното по-горе се предлага в точка „5. Инструменти за търговска защита“ да се вмъкне бележка, че без да се засяга фактът, че мерките на Съюза за търговска защита се прилагат в Обединеното кралство по отношение на Северна Ирландия, позоваванията на „държавите членки“ или „Съюза“ в Регламент (ЕС) 2016/1036, Регламент (ЕС) 2016/1037, Регламент (ЕС) 2015/478 и Регламент 2015/755 не се тълкуват като включващи Обединеното кралство по отношение на Северна Ирландия. Освен това вносителите, които са платили антидъмпингови или изравнителни мита на Съюза при внос на стоки, чието митническо оформяне е извършено в Северна Ирландия, могат да поискат възстановяване на тези мита единствено съгласно член 11, параграф 8 от Регламент (ЕС) 2016/1036 или съответно член 21 от Регламент (ЕС) 2016/1037.

               3.2.11.Обяснителна бележка относно обхвата на прилагане на двустранни защитни мерки на Съюза

               Основните регламенти на Съюза относно двустранни защитни мерки са включени в приложение 2 към Протокола за Ирландия/Северна Ирландия. За да се гарантира правилното функциониране и целостта на регламентите на Съюза и на Протокола за Ирландия/Северна Ирландия, следва да се изясни приложното поле на някои актове в Обединеното кралство по отношение на Северна Ирландия.

               Без да се засяга фактът, че двустранните защитни мерки на Съюза се прилагат в Обединеното кралство по отношение на Северна Ирландия, позоваванията на „държавите членки“ или „Съюза“ в регламентите, изброени в точка 6 „Регламенти относно двустранни защитни мерки“, не се разбират като включващи Обединеното кралство по отношение на Северна Ирландия.

               3.3.Приложение I към Споразумението за оттегляне относно координацията по въпросите на социалната сигурност

               Част I от приложение I към Споразумението за оттегляне съдържа решенията и препоръките на Административната комисия за координация на системите за социална сигурност, които Съюзът и Обединеното кралство трябва надлежно да вземат предвид при прилагането на правилата за координация на социалната сигурност (вж. член 31 от Споразумението за оттегляне).

               На 19 декември 2018 г. Административната комисия за координация на системите за социална сигурност одобри Решение № F3
                  10
                относно тълкуването на член 68 от Регламент (ЕО) № 883/2004 във връзка с метода на изчисляване на диференциращата добавка. Това решение се прилага от 16 юли 2019 г.; то обаче не беше включено в списъка в приложение I, част I и следва да бъде добавено.

               На 27 юни 2019 г. Административната комисия за координация на системите за социална сигурност одобри Решение № E7
                  11
               , в което се определят практическите договорености за сътрудничество и обмен на данни от 3 юли 2019 г. до пълното въвеждане в държавите членки на системата за електронен обмен на данни за социалната сигурност (EESSI). Това решение обаче не беше включено в списъка в приложение I към Споразумението за оттегляне и следва да бъде добавено.

               4.Правно основание

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Решението, което Съвместният комитет има за задача да приеме, представлява акт с правно действие. Предвиденият акт ще бъде задължителен за страните в съответствие с член 166, параграф 2 от Споразумението.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               Единствената цел и съдържание на предвидения акт са свързани, от една страна, с изменението на Споразумението, за да се отстранят пропуски и недостатъци, без да се изменят съществени елементи в него, и от друга страна, с изменението на Споразумението в случай, който е специално предвиден в самото споразумение.

               Споразумението беше сключено въз основа на член 50, параграф 2 от Договора за Европейския съюз.

               Поради това и в съответствие с основния принцип, че даден акт може да бъде изменен само с акт от същия вид, материалноправното основание на предложеното решение е член 50, параграф 2 от Договора за Европейския съюз.

               4.1.Заключение

               Правното основание за предложеното решение следва да бъде член 50, параграф 2 от Договора за Европейския съюз във връзка с член 218, параграф 9 от ДФЕС.

               5.Публикуване на предвидения акт

               Тъй като решението на Съвместния комитет ще измени Споразумението за оттегляне, е целесъобразно след приемането му това решение да бъде публикувано в Официален вестник на Европейския съюз.

               2020/0079 (NLE)

               Предложение за

               РЕШЕНИЕ НА СЪВЕТА

               за определяне на позицията, която да се заеме от името на Европейския съюз в рамките на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на приемането на решение за изменение на Споразумението

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за Европейския съюз, и по-специално член 50, параграф 2 от него,

               като взе предвид Договора за функционирането на Европейския съюз, и по-специално член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (наричано по-нататък „Споразумението за оттегляне“) беше сключено от Съюза с Решение (ЕС) 2020/135 на Съвета
                  12
                от 30 януари 2020 г. и влезе в сила на 1 февруари 2020 г.

               (2)С член 164, параграф 5, буква г) от Споразумението за оттегляне Съвместният комитет се оправомощава да приема решения за изменение на това споразумение, при условие че тези изменения са необходими за отстраняване на грешки, пропуски или други недостатъци, или за справяне със ситуации, които не са били предвидени при подписването на споразумението, и при условие че такива решения не могат да изменят съществени елементи на споразумението. Съгласно член 166, параграф 2 от Споразумението за оттегляне решенията, приети от Съвместния комитет, са задължителни за Съюза и Обединеното кралство и Съюзът и Обединеното кралство трябва да изпълняват тези решения, които имат същото правно действие като Споразумението за оттегляне. В съответствие с член 182 от Споразумението за оттегляне Протоколът за Ирландия/Северна Ирландия съставлява неразделна част от това споразумение.

               (3)Някои от датите, посочени в Споразумението за оттегляне, вече бяха изтекли към момента на влизането му в сила и поради това следва да бъдат изменени, заедно със съответните уточнения в интерес на правната сигурност.

               (4)Член 145 от Споразумението за оттегляне не съдържа разпоредби относно безвъзмездните средства по линия на Изследователския фонд за въглища и стомана, предоставени на бенефициери от Обединеното кралство преди края на преходния период, и поради това следва да бъде допълнен в това отношение, за да се осигури правна сигурност по отношение на текущите безвъзмездни средства.

               (5)Две решения на Административната комисия за координация на системите за социална сигурност бяха пропуснати да бъдат включени в част I от приложение I към Споразумението за оттегляне, а в приложение 2 към Протокола за Ирландия/Северна Ирландия бяха пропуснати да бъдат включени осем акта, които са от съществено значение за прилагането спрямо Северна Ирландия на правилата на вътрешния пазар за стоки. Поради това тези решения и актове следва да бъдат добавени към посочените приложения. Освен това са необходими още три бележки, за да се уточни допълнително приложното поле на някои специфични актове, изброени в приложение 2 към Протокола за Ирландия/Северна Ирландия. Поради това тези бележки следва да бъдат добавени в приложение 2 към Протокола за Ирландия/Северна Ирландия.

               (6)В съответствие с член 164, параграф 5, буква г) от Споразумението за оттегляне Съвместният комитет следва да приеме решение, за да бъдат отстранени тези пропуски и недостатъци.

               (7)Поради това е целесъобразно да се определи позицията, която трябва да се заеме от името на Съюза в рамките на Съвместния комитет.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет, създаден със Споразумението за оттегляне, относно решение на Съвместния комитет, което трябва да бъде взето в съответствие с член 164, параграф 5, буква г) от него, е да се измени Споразумението за оттегляне, както следва:

               1)В член 135, в заглавието думите „бюджетите на Съюза за 2019 г. и 2020 г.“ се заменят с думите „бюджета на Съюза за 2020 г.“, а в параграф 1 думите „2019 г. и“ се заличават;

               2)В член 137, в заглавието и в първата алинея на параграф 1 думите „2019 и“ се заличават;

               3)Член 143, параграф 1 се изменя, както следва:

               а)във втора алинея „31 юли 2019 г.“ се заменя с „31 юли 2020 г.“;

               б)третата алинея се заменя със следното:

               „В консолидираните отчети на Съюза за 2020 г. плащанията от провизиите, посочени във втора алинея, буква б), извършени от датата на влизане в сила на настоящото споразумение до 31 декември 2020 г., се оповестяват за същите финансови операции, посочени в настоящия параграф, но за които е взето решение на или след датата на влизане в сила на настоящото споразумение.“;

               4)В член 144, параграф 1, втора алинея „31 юли 2019 г.“ се заменя с „31 юли 2020 г.“;

               5)В член 145 се добавя следният параграф:

               „По отношение на проектите по линия на Изследователския фонд за въглища и стомана, създаден с Протокол 37 към Договора за Европейския съюз и към Договора за функционирането на Европейския съюз, съгласно споразумения за отпускане на безвъзмездни средства, подписани преди края на преходния период, приложимото право на Съюза продължава да се прилага спрямо и в Обединеното кралство след края на преходния период и до приключването на проектите. Приложимото право на Съюза включва по-специално следните разпоредби, включително измененията на тези разпоредби, независимо от датата на приемане, влизане в сила или прилагане на изменението:

               а)решения 2003/76/ЕО
                  13
               , 2003/77/ЕО
                  14
                и 2008/376/ЕО
                  15
                на Съвета;

               б)актовете, посочени в член 138, параграф 2, букви а) и в)—д).“;

               6)Член 150 се изменя, както следва:

               а)параграф 4 се изменя, както следва:

               i)в четвъртото изречение „15 декември“ се заменя с „15 октомври“, а „2019“ се заменя с „2020“;

               ii)в петото изречение „15 декември 2030 г.“ се заменя с „15 октомври 2031 г.“;

               б)параграф 8 се изменя, както следва:

               i)в първата алинея „2019“ се заменя с „2020“;

               ii)в първото изречение на втората алинея „2020“ се заменя с „2021“;

               7)В приложение 2 към Протокола за Ирландия/Северна Ирландия се добавят следните бележки:

               а)в точка „4. Общи аспекти, свързани с търговията“, след вписването за „Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета“:

               „Без да се засяга фактът, че тарифните преференции за държави с право на участие съгласно Общата схема от преференции на Съюза се прилагат в Обединеното кралство по отношение на Северна Ирландия:

               –позоваванията на „държава членка“ в член 9, параграф 1, буква в), подточка ii) и в глава VI [Защитни разпоредби и разпоредби за надзор] в Регламент (ЕС) № 978/2012 не се тълкуват като включващи Обединеното кралство по отношение на Северна Ирландия;

               –позоваванията на „пазара на Съюза“ в член 2, буква к) и глава VI [Защитни разпоредби и разпоредби за надзор] в Регламент (ЕС) № 978/2012 не се тълкуват като включващи пазара на Обединеното кралство по отношение на Северна Ирландия; и

               –позоваванията на „производители от Съюза“ и „промишленост на Съюза“ в Регламент (ЕС) № 978/2012 не се тълкуват като включващи съответно производителите и промишлеността на Обединеното кралство по отношение на Северна Ирландия.“;

               б)в точка „5. Инструменти за търговска защита“ под заглавието на точката:

               „Без да се засяга фактът, че мерките на Съюза за търговска защита се прилагат в Обединеното кралство по отношение на Северна Ирландия, позоваванията на „държавите членки“ или „Съюза“ в Регламент (ЕС) 2016/1036, Регламент (ЕС) 2016/1037, Регламент (ЕС) 2015/478 и Регламент 2015/755 не се тълкуват като включващи Обединеното кралство по отношение на Северна Ирландия. Освен това вносителите, които са платили антидъмпингови или изравнителни мита на Съюза при внос на стоки, чието митническо оформяне е извършено в Северна Ирландия, могат да поискат възстановяване на тези мита единствено съгласно член 11, параграф 8 от Регламент (ЕС) 2016/1036 или съответно член 21 от Регламент (ЕС) 2016/1037.“;

               в)в точка „6. Регламенти относно двустранни защитни мерки“ под заглавието на точката:

               „Без да се засяга фактът, че двустранните защитни мерки на Съюза се прилагат в Обединеното кралство по отношение на Северна Ирландия, позоваванията на „държавите членки“ или „Съюза“ в регламентите, изброени по-долу, не се разбират като включващи Обединеното кралство по отношение на Северна Ирландия.“;

               8)В приложение 2 към Протокола за Ирландия/Северна Ирландия се добавят следните актове:

               –в точка „6. Регламенти относно двустранни защитни мерки“: Регламент (ЕС) 2019/287 на Европейския парламент и на Съвета за прилагане на двустранни защитни клаузи и на други механизми, с които се дава възможност за временно оттегляне на преференциите по някои търговски споразумения, сключени между Европейския съюз и трети държави
                  16
               ;

               –в точка „23. Химикали и свързани вещества“: Регламент (ЕО) № 111/2005 на Съвета за определяне на правила за мониторинг на търговията между Съюзa и трети страни в областта на прекурсорите
                  17
               ;

               –в точка „25. Отпадъци“: Директива (ЕС) 2019/904 относно намаляването на въздействието на определени пластмасови продукти върху околната среда
                  18
               ;

               –в точка „29. Храни — общи въпроси“: Директива 2011/91/ЕС относно означенията или маркировките, идентифициращи партидата, към която принадлежи дадена храна
                  19
               ;

               –в точка „Растителен репродуктивен материал“: Директива 66/401/ЕИО на Съвета от 14 юни 1966 г. относно търговията със семена от фуражни култури
                  20
               ; Директива 98/56/ЕО на Съвета от 20 юли 1998 г. относно търговията с посадъчен материал на декоративни растения
                  21
               ; и Директива 2008/72/ЕО на Съвета от 15 юли 2008 г. относно търговията със зеленчуков размножителен и посадъчен материал, различен от семена
                  22
               ;

               –в точка „47. Други“: Регламент (ЕС) 2019/880 на Европейския парламент и на Съвета за въвеждането и вноса на движими културни ценности
                  23
               .;

               9)В част I от приложение I към Споразумението за оттегляне се добавят следните актове:

               –Под заглавието „Електронен обмен на информация (серия Е)“: Решение № E7 на Административната комисия за координация на системите за социална сигурност относно практическите договорености за сътрудничество и обмен на данни до пълното въвеждане в държавите членки на системата за електронен обмен на данни за социалната сигурност (EESSI)
                  24
               ;

               –Под заглавие „Семейни обезщетения (серия F)“: Решение № F3
                  25
                на Административната комисия за координация на системите за социална сигурност относно тълкуването на член 68 от Регламент (ЕО) № 883/2004 във връзка с метода на изчисляване на диференциращата добавка

               Член 2

               Решението на Съвместния комитет се публикува в Официален вестник на Европейския съюз.

               Член 3

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L 155, 12.6.2019 г., стр. 1.

                     (2)

                        OВ L 334, 16.12.2011 г., стр.1.

                     (3)

                        OВ 125, 11.7.1966 г., стр. 2298–2308

                     (4)

                        OВ L 226, 13.8.1998 г., стp. 16–23

                     (5)

                        OВ L 205, 1.8.2008 г., стр. 28–39

                     (6)

                        OВ L 22, 26.1.2005 г., стр.1.

                     (7)

                        OВ L 151, 7.6.2019 г., стр.1.

                     (8)

                        OВ L 53, 22.2.2019 г., стр.1.

                     (9)

                        OВ L 303, 31.10.2012 г., стр. 1.

                     (10)

                        OВ C 215, 26.6.2019 г., стр.2

                     (11)

                        OВ C 73, 6.3.2020 г., стр. 5.

                     (12)

                        OВ L 29, 31.1.2020 г., стр.1.

                     (13)

                        Решение 2003/76/ЕО на Съвета от 1 февруари 2003 г. за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана (ОВ L 29, 5.2.2003 г., стр. 22).

                     (14)

                        Решение 2003/77/ЕО на Съвета от 1 февруари 2003 г. за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана (OВ L 29, 5.2.2003 г., стр. 25).

                     (15)

                        Решение 2008/376/ЕО на Съвета от 29 април 2008 г. относно приемането на програмата за изследвания на Изследователския фонд за въглища и стомана и относно многогодишните технически насоки за тази програма (ОВ L 130, 20.5.2008 г., стр. 7).

                     (16)

                        OВ L 53, 22.2.2019 г., стр. 1.

                     (17)

                        OВ L 22, 26.1.2005 г., стр. 1.

                     (18)

                        OВ L 155, 12.6.2019 г., стр. 1.

                     (19)

                        OВ L 334, 16.12.2011 г., стp. 1.

                     (20)

                        OВ 125, 11.7.1966 г., стр. 2298–2308

                     (21)

                        OВ L 226, 13.8.1998 г., стр. 16–23

                     (22)

                        OВ L 205, 1.8.2008 г., стр. 28–39

                     (23)

                        OВ L 151, 7.6.2019 г., стр. 1.

                     (24)

                        OВ C 73, 6.3.2020 г., стр. 5.

                     (25)

                        OВ C 215, 26.6.2019 г., стр.2


               ЕВРОПЕЙСКА КОМИСИЯ
            Брюксел, 29.6.2021
            COM(2021) 353 final
            2021/0174(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз за периода 2021—2026 година в Специализирания комитет по рибарство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна

               ОБЯСНИТЕЛЕН МЕМОРАНДУМ

               1.Предмет на предложението

               Предложението е за решение на Съвета за установяване на позицията, която трябва да се заеме от името на ЕС на Специализирания комитет по рибарство, създаден съгласно член 8, параграф 1, буква р) от Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна
                  1
                (Споразумение за търговия и сътрудничество за периода 2021—2026 г.). Настоящата позиция обхваща задачите на Специализирания комитет по рибарство, които включват приемането на актове с правно действие съгласно Споразумението за търговия и сътрудничество.

               2.Контекст на предложението

               2.1.Споразумение за търговия и сътрудничество между ЕС и Обединеното кралство

               В Споразумението за търговия и сътрудничество се определят преференциални договорености в области като търговията със стоки и услуги, цифровата търговия, интелектуалната собственост, обществените поръчки, въздухоплаването и автомобилния транспорт, енергетиката, рибарството, координацията на социалната сигурност, правоприлагането и съдебното сътрудничество по наказателноправни въпроси, тематичното сътрудничество и участие в програми на Съюза. Неговите разпоредби имат за цел да гарантират еднакви условия на конкуренция и зачитане на основните права. Споразумението за търговия и сътрудничество се прилагаше временно от 1 януари 2021 г. и влезе в сила на 1 май 2021 г.

               2.2.Специализираният комитет по рибарство

               С член 8, параграф 1, буква р) от Споразумението за търговия и сътрудничество се създава Специализираният комитет по рибарство. В член 508 от Споразумението за търговия и сътрудничество са изброени неизчерпателно задачите и областите на компетентност на Специализирания комитет по рибарство.

               Съгласно член 8, параграф 4 от Споразумението за търговия и сътрудничество Специализираният комитет по рибарство има правомощието в своята област на компетентност да:

               ·наблюдава и прави преглед на изпълнението и да гарантира правилното функциониране на Споразумението за търговия и сътрудничество или на всяко допълващо споразумение;

               ·подпомага Съвета за партньорство при изпълнението на неговите задачи и по-специално докладва на Съвета за партньорство и изпълнява всяка задача, която му е възложена от него;

               ·приема решения, включително изменения, и препоръки по всички въпроси, предвидени в посоченото споразумение или във всяко допълващо споразумение, или за които Съветът за партньорство е делегирал правомощията си на специализиран комитет в съответствие с член 7, параграф 4, буква е) от Споразумението за търговия и сътрудничество;

               ·обсъжда технически въпроси, произтичащи от прилагането на посоченото споразумение или на всяко допълващо споразумение;

               ·предоставя форум на страните за обмен на информация, обсъждане на най-добри практики и споделяне на опит в изпълнението;

               ·създава, наблюдава, координира и закрива работни групи; и

               ·предоставя форум за консултации в съответствие с член 738, параграф 7 от Споразумението за търговия и сътрудничество.

               Съгласно член 8, параграф 10 от Споразумението за търговия и сътрудничество и чрез дерогация от член 8, параграф 9 от него, Специализираният комитет по рибарство може да приема, и впоследствие да изменя, собствени правила, които уреждат работата му.

               Съгласно член 508, параграф 1 от Споразумението за търговия и сътрудничество Специализираният комитет по рибарство може по-специално да:

               ·предоставя форум за обсъждане и сътрудничество в областта на устойчивото управление на рибарството;

               ·разглежда разработването на многогодишни стратегии за опазване и управление като основа за определянето на ОДУ и на други мерки за управление;

               ·разработва многогодишни стратегии за опазване и управление на запаси извън квотата;

               ·разглежда мерки за управление и опазване в областта на рибарството, включително спешни мерки и мерки за гарантиране на селективността на риболова;

               ·разглежда подходи за събирането на данни за научни цели и за целите на управлението на рибарството, споделянето на такива данни (включително на информация, свързана с наблюдението, контрола и правоприлагането на съответствието), както и консултации с научни органи относно най-добрите налични научни становища;

               ·разглежда мерки за осигуряване на спазването на приложимите правила, включително програми за съвместен контрол, наблюдение и следене, както и обмена на данни, за да се улесни мониторингът на усвояването на възможностите за риболов и контролът и правоприлагането;

               ·разработва насоки за определяне на временен ОДУ за специалните запаси;

               ·провежда подготвителни дейности за годишните консултации;

               ·разглежда въпроси, свързани с определянето на пристанища за разтоварване на улова, включително улесняване на навременното уведомяване от страните за тези определяния и за всякакви промени в тези определяния;

               ·определя срокове за уведомяване за нови мерки за управление на рибарството и за съобщаване на списъците на корабите, за които се искат разрешения или лицензи за риболов, както и уведомяване на другата страна преди определянето или изменението на общия допустим улов (ОДУ) за запасите, изброени в приложение 37 към Споразумението за търговия и сътрудничество;

               ·предоставя форум за консултации относно допълнителни специфични условия за достъп за: а) договорените възможности за риболов; б) всички многогодишни стратегии за запаси извън квотата; и в) всякакви технически мерки и мерки за опазване и форум за консултации по въпросите, посочени в член 506, параграф 4 от Споразумението за търговия и сътрудничество;

               ·разработва насоки в подкрепа на практическото прилагане на достъпа до води (член 500 от Споразумението за търговия и сътрудничество);

               ·разработва механизъм за доброволно прехвърляне на възможности за риболов в рамките на годината между страните; и

               ·разглежда прилагането и изпълнението на член 502 относно специалните договорености за достъп за департамент Гърнзи, департамент Джърси и остров Ман, както и  прилагането и изпълнението на член 503 от Споразумението за търговия и сътрудничество относно сроковете за уведомяване за вноса и прякото разтоварване на сушата на рибни продукти.

               2.3.Предвидените актове на Специализирания комитет по рибарство

               Съгласно член 508, параграф 2 от Споразумението за търговия и сътрудничество Специализираният комитет по рибарство може да приема актове или мерки, включително решения и препоръки:

               ·за записване на въпроси, договорени между страните след консултации съгласно член 498 от Споразумението за търговия и сътрудничество;

               ·по отношение на всеки от въпросите, посочени в член 508, параграф 1, букви б), в), г), д), е), ж), и), й), л), м) и н) от Споразумението за търговия и сътрудничество;

               ·за изменяне на списъка на вече съществуващите международни задължения, посочени в член 496, параграф 2 от Споразумението за търговия и сътрудничество;

               ·във връзка с всеки друг аспект на сътрудничеството за устойчиво управление на рибарството в рамките на позиция „Рибарство“ от Споразумението за търговия и сътрудничество; и

               ·относно реда и условията за преглед по член 510 от Споразумението за търговия и сътрудничество.

               Целта на тези мерки ще бъде прилагането на позиция „Рибарство“ от Споразумението за търговия и сътрудничество.

               3.Позиция, която трябва да се заеме от името на Европейския съюз

               Съгласно член 218, параграф 9 от Договора за функционирането на Европейския съюз (ДФЕС) Съветът, по предложение на Комисията, приема позицията, която трябва да се заеме от името на Съюза в рамките на Специализирания комитет по рибарство във връзка с решенията, приети съгласно член 508, параграф 2 от Споразумението за търговия и сътрудничество.

               Позициите в рамките на Специализирания комитет по рибарство следва да се определят с помощта на двустепенен подход. Първо, с решение на Съвета следва да се определят ръководните принципи и насоки на позицията на ЕС на многогодишна основа. Второ, за всяко заседание, на което Специализираният комитет по рибарство може да бъде призован да приеме актове или мерки с правно действие, позицията следва да бъде допълнена от неофициални документи, изготвени от Комисията и обсъдени в работната група на Съвета.

               Настоящото предложение има за цел да определи позицията на ЕС в рамките на Специализирания комитет по рибарство. С предложението се прилагат принципите и насоките на общата политика в областта на рибарството (ОПОР), определени в Регламент (ЕС) № 1380/2013, и по-специално в членове 2, 28 и 33. То също така изпълнява разпоредбите на многогодишните планове, определени в Регламент (ЕС) 2018/973 на Европейския парламент и на Съвета от 4 юли 2018 г. за създаване на многогодишен план за дънните запаси в Северно море
                  2
                и Регламент (ЕС) 2019/472  за създаване на многогодишен план за запасите — обект на риболов в западните води
                  3
               .

               Предложението е в съответствие с целите и принципите, установени в член 494 от Споразумението за търговия и сътрудничество, и отчита специфичните характеристики на позиция „Рибарство“ от него. В него също така е включен стандартният процес за годишните спецификации на позицията на ЕС, която трябва да се заеме в рамките на Специализирания комитет по рибарство.

               В съответствие с член 218, параграф 10 от ДФЕС и Решение (ЕС) 2021/689 на Съвета
                  4
                Европейският парламент трябва да получава незабавно изчерпателна информация за дейностите на Специализирания комитет по рибарство при спазване на необходимите договорености за опазване на поверителността. Като общо правило Комисията ще предоставя информацията на Европейския парламент посредством компетентната парламентарна комисия. Тази информация следва да включва инструктаж и отчет преди и след заседанията на Специализирания комитет по рибарство, както и всички документи, свързани с неговите заседания по същото време, когато Комисията ги споделя със Съвета.

               Тези работни условия трябва да се основават на принципа на лоялно сътрудничество между институциите на Съюза, залегнало в член 13, параграф 2 от ДЕС.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от ДФЕС се предвижда приемането на решение на Съвета за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган, и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  5
               .

               4.1.2.Прилагане в конкретния случай

               Специализираният комитет по рибарство е орган, създаден по силата на международно споразумение, а именно Споразумението за търговия и сътрудничество.

               Мерките, приети от Специализирания комитет по рибарство, могат да бъдат обвързващи за страните в съответствие с член 10 от Споразумението за търговия и сътрудничество, който предвижда, че: „Решенията, приети от Съвета за партньорство или, според конкретния случай, от комитет, са обвързващи за страните и за всички органи, създадени по настоящото споразумение и всяко допълващо споразумение, включително за арбитражния съд, посочен в шеста част, дял I. Препоръките нямат задължителен характер.“

               Препоръките и другите актове или мерки, приети от СКР, могат да окажат съществено въздействие върху съдържанието на законодателството, прието от законодателя на Съюза, дори ако нямат обвързващ характер съгласно международното право. Актовете или мерките, приети от Специализирания комитет по рибарство, няма да допълват, нито ще изменят институционалната рамка на Споразумението за търговия и сътрудничество.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако той преследва две цели или се състои от две части и ако едната от целите или частите може да се определи като основна, означавайки че другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               По отношение на предвиден акт, който преследва няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание за решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Прилагане в конкретния случай

               Основната цел и съдържанието на предвиденото решение са свързани с рибарството. Правното основание при определяне на принципите, които трябва да бъдат отразени в настоящата позиция, е Регламент (ЕС) № 1380/2013.

               Поради това, предложеното решение се основава на член 43 от ДФЕС.

               4.3.Заключение

               Правното основание на предложеното решение следва да бъде член 43 от ДФЕС във връзка с член 218, параграф 9 от ДФЕС.

               2021/0174 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз за периода 2021—2026 година в Специализирания комитет по рибарство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)На 29 април 2021 г. Съветът прие Решение (ЕС) 2021/689
                  6
                за сключването на Споразумението за търговия и сътрудничество между Европейския съюз и Европейската общност за атомна енергия, от една страна, и Обединено кралство Великобритания и Северна Ирландия, от друга страна
                  7
                („Споразумението за търговия и сътрудничество“). Споразумението за търговия и сътрудничество влезе в сила на 1 май 2021 г.

               (2)С член 8, параграф 1, буква р) от Споразумението за търговия и сътрудничество се създава Специализираният комитет по рибарство. Неговите правомощия са определени в член 8, параграф 4 от СТС.

               (3)Член 8, параграф 4, буква е) от Споразумението за търговия и сътрудничество оправомощава Специализирания комитет по рибарство да създава, наблюдава, координира и закрива работни групи.

               (4)В съответствие с член 8, параграф 10 от Споразумението за търговия и сътрудничество и чрез дерогация от член 8, параграф 9 Специализираният комитет по рибарство може да приема и впоследствие да изменя свои собствени правила, които уреждат неговата работа.

               (5)В член 508 от Споразумението за търговия и сътрудничество са изброени по неизчерпателен начин задачите и областите на компетентност на Специализирания комитет по рибарство.

               (6)Специалният комитет по рибарство отговаря за приемането на мерки, включително решения и препоръки, в подкрепа на целите на член 494 от Споразумението за търговия и сътрудничество, по-специално сътрудничеството с цел да се гарантира, че риболовните дейности за споделените запаси във водите на страните са икономически устойчиви в дългосрочен план и допринасят за постигането на икономически и социални ползи, като същевременно напълно се зачитат правата и задълженията на независими крайбрежни държави, упражнявани от страните, и целта за експлоатиране на споделените запаси на равнища, предназначени за поддържане и постепенно възстановяване на популациите от ловуваните видове, над нивата на биомаса, които могат да осигурят максималния устойчив улов. Мерките могат да придобият обвързващ характер по отношение на Съюза.

               (7)В Регламент (ЕС) № 1380/2013 на Европейския парламент и на Съвета
                  8
                се предвижда задължение за Съюза да гарантира, че дейностите, свързани с риболова и аквакултурите, са екологично устойчиви в дългосрочен план и се управляват по начин, който съответства на целите за постигане на икономически и социални ползи и ползи за заетостта, както и за осигуряване на продоволственото снабдяване. В регламента се предвижда задължение за Съюза да предприема мерки за управление и опазване въз основа на най-добрите налични научни становища, да оказва подкрепа при развитието на научните познания и становища, постепенно да премахне изхвърлянето на улов и да насърчава методи за риболов, които допринасят за по-селективен риболов, за избягване и, доколкото е възможно, за намаляване на нежелания улов, както и за риболов, който има слабо въздействие върху морските екосистеми и рибните ресурси. Регламент (ЕС) № 1380/2013 изрично предвижда, че Съюзът трябва да прилага тези цели и принципи при осъществяването на своите външни отношения в областта на рибарството.

               (8)Целесъобразно е да се установи позицията, която трябва да се заеме от името на Съюза на заседанията на Специализирания комитет по рибарство по отношение на актовете на Специализирания комитет по рибарство, които са обвързващи за Съюза или могат да окажат съществено въздействие върху съдържанието на правото на Съюза.

               (9)Европейският парламент трябва да получава незабавно изчерпателна информация, както е предвидено в член 218, параграф 10 от ДФЕС, за да му се даде възможност да упражнява в пълна степен своите прерогативи в съответствие с Договорите.

               (10)Предвид изменящия се характер на рибните ресурси, обхванати от Споразумението за търговия и сътрудничество и произтичащата от това необходимост в позицията на Съюза да бъдат взети под внимание някои нови обстоятелства, включително новата научна и друга важна информация, представена преди или по време на заседанията на Специализирания комитет по рибарство, следва да бъдат установени процедури във връзка с ежегодното уточняване на позицията на Съюза за периода 2021—2026 г., които са съобразени с принципа на лоялно сътрудничество между институциите на Съюза, залегнал в член 13, параграф 2 от Договора за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на заседанията на Специализирания комитет по рибарство, създаден с член 8, параграф 1, буква р) от Споразумението за търговия и сътрудничество, се определя в приложения I и II.

               Член 2

               Спецификациите на позицията на Съюза, която трябва да се заеме на заседанията на Специализирания комитет по рибарство, посочена в член 1, се определят в съответствие с приложение III.

               Член 3

               Позицията на Съюза, посочена в член 1, се оценява и при необходимост се преразглежда от Съвета по предложение на Комисията до 30 юни 2026 г.

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 149, 30.4.2021 г., стр. 10—2539.

                     (2)

                        Регламент (ЕС) 2018/973 на Европейския парламент и на Съвета от 4 юли 2018 г. за създаване на многогодишен план за дънните запаси в Северно море и за риболовните дейности, които експлоатират тези запаси, за уточняване на подробностите за изпълнение на задължението за разтоварване в Северно море, и за отмяна на регламенти (ЕО) № 676/2007 и (ЕО) № 1342/2008 на Съвета (ОВ L 179, 16.7.2018 г., стр. 1—13).

                     (3)

                        Регламент (ЕС) 2019/472 на Европейския парламент и на Съвета от 19 март 2019 г. за създаване на многогодишен план за запасите — обект на риболов в западните води и съседните на тях води, и за видовете риболов, които експлоатират тези запаси, за изменение на регламенти (ЕС) 2016/1139 и (ЕС) 2018/973 и за отмяна на регламенти (ЕО) № 811/2004, (ЕО) № 2166/2005, (ЕО) № 388/2006, (ЕО) № 509/2007 и (ЕО) № 1300/2008 на Съвета (OB L 83, 25.3.2019 г., стр. 1—17).

                     (4)

                        Решение (ЕС) 2021/689 на Съвета от 29 април 2021 г. за сключването, от името на Съюза, на Споразумението за търговия и сътрудничество между Европейския съюз и Европейската общност за атомна енергия, от една страна, и Обединено кралство Великобритания и Северна Ирландия, от друга страна, и на Споразумението между Европейския съюз и Обединено кралство Великобритания и Северна Ирландия относно процедурите за сигурност при обмен и защита на класифицирана информация (ОВ L 149, 30.4.2021 г., стр. 2—9).

                     (5)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (6)

                        ОВ L 149, 30.4.2021 г., стр. 2.

                     (7)

                        ОВ L 149, 30.4.2021 г., стр. 10.

                     (8)

                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

    ---documentbreak---

               ЕВРОПЕЙСКА КОМИСИЯ
            Брюксел, 29.6.2021
            COM(2021) 353 final
            ПРИЛОЖЕНИЯ
            към
            Предложение за решение на Съвета
            относно позицията, която трябва да се заеме от името на Европейския съюз за периода 2021—2026 година в Специализирания комитет по рибарство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна

               ПРИЛОЖЕНИЕ I

               1.Принципи

               Съгласно Споразумението за търговия и сътрудничество (СТС) Съюзът:

               а)действа в съответствие с целите и принципите, които си е поставил в рамките на общата политика в областта на рибарството, по-специално чрез подхода на предпазливост, и целите, свързани с постигането на максимален устойчив улов, както е посочено в член 2, параграф 2 от Регламент (ЕС) № 1380/2013, така че да се насърчи прилагането на екосистемен подход към управлението на рибарството, да се предотврати и намали, доколкото е възможно, нежеланият улов и постепенно да се премахне изхвърлянето на улов, да се сведе до минимум въздействието на риболовните дейности върху морските екосистеми и техните местообитания, както и да се осигури — посредством насърчаване на икономически жизнеспособен и конкурентоспособен сектор на рибарството в Съюза — справедлив жизнен стандарт за хората, чийто поминък зависи от риболовните дейности, при отчитане на интересите на потребителите; и в съответствие с членове 28 и 33 от посочения регламент относно управлението на запасите от общ интерес;

               б)осигурява привеждането в оперативно състояние на Специализирания комитет по рибарство (СКР), включително изготвянето или изменението на неговия процедурен правилник;

               в)осигурява създаването на работни групи, необходими за работата на СКР, включително, когато е целесъобразно, изготвянето и приемането на техните процедурни правилници;

               г)се стреми да гарантира, че актовете или мерките с правно действие, приети от СКР, са в съответствие с международното право, Конвенцията на Организацията на обединените нации по морско право, Споразумението на ООН за рибните запаси, Споразумението на ФАО за мерките на пристанищната държава;

               д)гарантира, че приетите от СКР актове или мерки с правно действие са в съответствие с целите и принципите на СТС (член 494), включително насърчаването на дългосрочната устойчивост и оптималното използване на споделените запаси, използването на най-добрите налични научни достижения като основа за решенията за опазване и управление, прилагането на пропорционални и недискриминационни мерки за опазване на живите морски ресурси и управлението на рибните ресурси, като същевременно се запазва регулаторната автономност на страните;

               е)насърчава позиции, които са в съответствие с най-добрите практики и с позициите, изразени на други форуми и многостранни и двустранни консултации за североизточната част на Атлантическия океан, и  насърчава координацията с други страни и с Комисията по риболова в североизточната част на Атлантическия океан;

               ж)осигурява спазването на своите международни ангажименти;

               з)се придържа към заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството;

               и)се стреми да насърчава навременното въвеждане от страните в правната рамка на Съюза на мерките, приети по силата на СТС.

               ПРИЛОЖЕНИЕ II

               1.Насоки

               Когато е целесъобразно, Съюзът се стреми да подкрепя работата на СКР, по-специално следните действия:

               а)обсъждане и сътрудничество във връзка с устойчивото управление на рибарството;

               б)разглеждане на разработване на многогодишни стратегии за опазване и управление като основа за определянето на ОДУ и на други мерки за управление;

               в)разработване на многогодишни стратегии за опазване и управление на запасите извън квотата, както са посочени в СТС;

               г)разглеждане на мерки за управление и опазване на рибарството, включително спешни мерки за осигуряване на селективност на риболовните дейности;

               д)разглеждане на подходи за събирането на данни за научни цели и за целите на управлението на рибарството, споделянето на такива данни, включително на информация, свързана с наблюдението, контрола и правоприлагането на съответствието, както и консултации с научни органи относно най-добрите налични научни становища;

               е)разглеждане на мерки за осигуряване на спазването на приложимите правила, включително програми за съвместен контрол, наблюдение и следене, както и обмена на данни, за да се улесни мониторингът на усвояването на възможностите за риболов и контролът и правоприлагането;

               ж)разработване на насоки за определяне на ОДУ, както е посочено в член 499, параграф 6 от СТС, относно временните ОДУ;

               з)подготовка за годишните консултации;

               и)разглеждане на въпроси, свързани с определянето на пристанища за разтоварване на улова, включително улесняване на навременното уведомяване от страните за тези определяния и за всякакви промени в тях;

               й)определяне на срокове за уведомяването за мерките, посочени в член 496, параграф 3, съобщаването на списъците на корабите, посочени в член 497, параграф 1, и известието, посочено в член 498, параграф 7 от СТС;

               к)предоставяне на форум за консултации по член 501, параграф 2 и член 506, параграф 4 от СТС;

               л)разработване на механизъм за доброволно прехвърляне на възможности за риболов в рамките на годината между страните, както е посочено в член 498, параграф 8 от СТС;

               м)разглеждане на прилагането и изпълнението на членове 502 и 503 от СТС;

               н)създаване, наблюдение, координиране и закриване на работни групи съгласно член 8, буква е) от СТС.

               2.Когато е целесъобразно, Съюзът се стреми да подпомага работата на СКР с оглед на приемането на актове или мерки с правно действие по отношение на:

               а)въпросите, посочени в приложение II, точка 1) по-горе;

               б)записване на въпроси, за които страните са постигнали съгласие след консултации съгласно член 498 от СТС;

               в)изменяне на списъка на вече съществуващите международни задължения, посочени в член 496, параграф 2 от СТС;

               г)всякакви други аспекти на сътрудничеството в областта на устойчивото управление на рибарството в рамките на СТС;

               д)реда и условията за извършване на преглед съгласно член 510 от СТС.

               ПРИЛОЖЕНИЕ III

               Ежегодно уточняване на позицията на Съюза, която трябва да се заеме

               на заседанията на Специализирания комитет по рибарство

               Преди СКР да приеме актове или мерки с правно действие, се предприемат необходимите стъпки, така че позицията, която трябва да бъде изразена от името на Съюза, да отчита най-актуалната научна и друга свързана информация, предадена на Комисията, в съответствие с принципите и насоките, определени в приложения І и II.

               За тази цел и въз основа на посочената информация Комисията представя на Съвета или на подготвителните му органи, достатъчно рано, преди всяко заседание на СКР, писмен документ, съдържащ елементите на предложеното уточняване на позицията, с цел обсъждане и одобряване на детайлите по позицията, която трябва да бъде изразена от името на Съюза.

               На Парламента се предоставя възможност да упражнява изцяло институционалните си прерогативи в съответствие с Договорите.

               Ако на заседанието на СКР не е възможно да се постигне съгласие — включително на място — позволяващо в позицията на Съюза да бъдат взети под внимание нови елементи, въпросът се отнася до Съвета или до подготвителните му органи.